Oefening vir as asteroïed dalk teen aarde botsGrafika: NASA In ’n poging om die aarde teen ’n katastrofale asteroïed te beskerm, word ’n eksperimentele botsingstuig in 2021 gelanseer. Die kontrak om die tuig te lanseer is pas aan Space X toegeken, en ’n Falcon 9 sal vir dié doel ingespan word. Die program, bekend as Asteroid Impact & Deflection Assessment (Aida), is ’n gesamentlike projek van Nasa en die Europese Ruimteagentskap. Die botsingstuig, bekend as Dart, sal ná lansering die reis self voortsit deur gebruik te maak van sy sonkrag- elektriese aandrywingstelsel. Die bestemming is ’n dubbel-asteroïedstelsel bestaande uit Didymos A en die kleiner Didymos B. Hulle sal in 2022, wanneer Dart aankom, sowat 11 miljoen km van die aarde wees. Dart sal in Didymos B, wat 160 m wyd is, vasvlieg. Hoewel die koersaanpassing, as die eksperiment slaag, baie gering sal wees, sal dit genoeg wees om ’n botsing met die aarde te voorkom. Die botsing sal deur ’n tuig van die Europese Ruimteagentskap waargeneem en gemonitor word. Die algehele koste van die projek beloop sowat $69 miljoen.